钦定古今图书集成/明伦汇编/氏族典/第165卷 > 《廖用贤尚友录》 > 安丙
## 钦定古今图书集成/明伦汇编/氏族典/第165卷 > 《廖用贤尚友录》 > 安丙

按《宋史安丙传》：“丙字子文，广安人。淳熙间进士，调曲
水丞。吴挺为帅，知其才，邀致之，改秩知新繁县。丁内
艰，服除，通判隆庆府。开禧二年，边事方兴，程松为四
川宣抚使，吴曦副之，丙陈十可忧于松。既而曦奏丙
为随军转运使。曦僭号称臣于金，以丙为中大夫、丞
相长史。丙不得脱，度徒死无益，阳与而阴图之，遂与”
杨巨源、李好义等谋诛曦。加丙端明殿学士、知兴州
安抚使兼四川宣抚副使。时方议和，丙独戒饬将士，
恫疑虚喝，以攻为守，威声甚著。七年，丙使所爱吏安
蕃、何九龄合官军夜袭秦州，败归。王大才执九龄等
七人斩之，而讼丙于朝。诏丙同知枢密院事兼太子
宾客，赐手书召之。行次广德军，进观文殿学士、知潭
州。湖广安抚使。御史李安行劾之，授崇信军节度使、
开府仪同三司、万寿观使，辞还蜀。董居谊帅蜀，大失
士心。十二年，聂子述代之，红巾贼张福、莫简叛入利
州，子述遁去。时四川大震，甚于曦之变，诏起丙为四
川宣抚使，予便宜。明年，进少保，卒。